贈李長史歌
作者：吳融
朝代：唐

paragraphs: 危欄壓溪溪澹碧，翠褭紅飄鶯寂寂。
此日長亭愴別離，座中忽遇吹蘆客。
雙攘輕袖當高軒，含商吐羽凌非煙。
初疑一百尺瀑布，八九月落香爐巔。
又似鮫人爲客罷，迸淚成珠玉盤瀉。
碧珊瑚碎震澤中，金鋃鐺撼龜山下。
鏗訇揭調初驚人，幽咽細聲還感神。
紫鳳將雛叫山月，玄兔喪子啼江春。
咨嗟長史出人藝，如何值此艱難際。
可中長似承平基，肯將此爲閑人吹。
不是東城射雉處，即應南苑鬬雞時。
白櫻桃熟每先賞，紅芍藥開長有詩。
賣珠曾被武皇問，薰香不怕賈公知。
今來流落一何苦，江南江北九寒暑。
翠華猶在橐泉中，一曲梁州淚如雨。
長史長史聽我語，從來藝絕多失所。
羅君贈君兩首詩，半是悲君半自悲。